**Zeķu adīšanas sacensības**

**“Mācies, meitiņ, zeķi adīt”**

**NOLIKUMS**

Pirmās ziņas par adītām zeķēm Latvijā parādījušās 16.gs. Līdz tam kājas tina autos. Visā Latvijas teritorijā zeķes sāka valkāt tikai 18.gadsimtā, bet tās valkāja tikai turīgākie zemnieki. 19.gadsimtā zeķes valkāja ne tikai pie goda drēbēm, bet arī ikdienā, vienīgi darba zeķes adīja no rupjākas dzijas, bez rakstiem. Zeķes parasti darināja no vilnas dzijas. Savukārt svētku reizēm tika darinātas rakstainas vilnas zeķes vai smalkas vilnas un lina diegu zeķes caurumotā jeb mežģīņu adījumā. Pēc adījuma raksta un izmantotajām krāsām varēja noteikt nēsātāja piederību konkrētam novadam.

Lai veicinātu tradīcijām atbilstošu zeķu darināšanu, rosinātu interesi par sava novada zeķēm to vēsturi un adīšanas tradīcijām un tādejādi veicinātu nemateriālā kultūras matojuma pētniecību un tradīciju saglabāšanu, tiek rīkots zeķu adīšanas sacensības Vecpiebalgā.

**Sacensību norises laiks 2023.gada 16.septembrī Vecpiebalgā, Vecpiebalgas kultūras namā.**

**Mērķi**

1. Veicināt tradīcijām atbilstošu zeķu darināšanu un valkāšanu.
2. Rosināt interesi par zeķu darināšanu atbilstoši saglabātajām vēsturiskajām liecībām.
3. Saglabāt zeķu adīšanas tradīcijas nākamajām paaudzēm.

**Sacensību organizētājs**

Vecpiebalgas kultūras nams sadarbībā ar Latvijas Nacionālo kultūras centru.

**Pieteikšanās sacensībām, to norise**

1. Sacensību dalībnieks var būt ikviens tautas lietišķās mākslas meistars, tautas lietišķās mākslas studijas vai pulciņa dalībnieks, individuāli strādājošs meistars vai jebkurš interesents.

**Sacensībām var pieteikties līdz 2023.gada 10. septembrim, zvanot pa telefonu nr. 26054322, Dagnija Kupče, vai telefona nr. 26493591, Zigrīda Ruicēna**

1. Sacensību dalībnieks 2023.gada 16. septembrī laikā no 11.00 līdz 13.00 klātienē, speciāli organizatoru iekārtotā vietā Vecpiebalgas kultūras namā, ada konkursa darbu pēc organizatoru iedota zīmējuma.
2. Organizatori nodrošina sacensību dalībniekus ar rūtiņu papīru, zīmuli, dzijām un adāmadatām.( Sacensību dalībniekam ir dota iespēja adīt arī ar savām adatām!)
3. Sacensību dalībnieks izvēlas materiālus adīšanai no organizatoru piedāvātajiem materiāliem.
4. Sacensību dalībnieks pēc plānotā norises laika – no plkst. 13.00 nodod organizatoriem savu veikumu.
5. Sacensību dalībnieks savu darbu noformē ar dalībnieka kāras numuru.

**Žūrija, vērtēšanas kritēriji un vērtēšanas kārtība**

1. Sacensībām iesniegtos darbus vērtē pasākuma organizatoru izveidota žūrija:

Linda Rubena, komisijas vadītāja- Latvijas Nacionālā kultūras centra tautas lietišķās mākslas eksperte;

Aija Jansone – Latvijas Etnogrāfiskā brīvdabas muzeja etnogrāfijas nodaļas vadītāja;

Baiba Pilāne - TLMS studijas “IRBI” vadītāja

Benita Zvejniece- Vecpiebalgas audēju kopas meistare

2. Žūrija katru darbu vērtē atsevišķi pēc šādiem kritērijiem:

* darba kompozīcija, krāsu, ritma saskaņa;
* darba tehniskais risinājums, kvalitāte;
* darba kopīgā mākslinieciskā kvalitāte.

3. Par katru kritēriju darbu vērtē no 0 līdz 10 punktiem:

* izcili - 10 punkti;
* teicami - 9 punkti;
* ļoti labi - 8 punkti;
* labi - 7 punkti;
* gandrīz labi - 6 punkti;
* viduvēji 5 punkti;
* gandrīz viduvēji - 4 punkti;
* vāji - 3 punkti;
* ļoti vāji - 2 punkti;
* ļoti, ļoti vāji 1 - punkts;
* nav novērtējams atbilstoši kritērijam - 0 punktu.

4. Katrs žūrijas loceklis atbilstoši kritērijiem un to novērtējumam par katru vērtēto darbu individuāli aizpilda vērtējuma tabulu.

5. Maksimālā punktu summa, ko darbam var piešķirt viens žūrijas loceklis ir 30 punkti.

6. Galīgo vērtējumu vienam darbam veido kopīgais iegūto punktu skaits.

7. Atbilstoši iegūtajam vērtējumam, darbam piešķir vietu:

* I vieta – 30 līdz 25 punkti;
* II vieta - 25 līdz 20 punkti;
* III vieta - 20 līdz 15 punkti.

Katrai godalgotai vietai tiek pasniegtas pateicības un īpašas, Piebalgas porcelāna galerijas, darinātas balvas. Pārējie dalībnieki saņem veicināšanas balvas.

8. Žūrijai ir tiesības samazināt punktu skaitu vai diskvalificēt kādu no darbiem šādos gadījumos:

8.1. ja bez attaisnojuma ir nokavēts konkursa norises laiks;

8.2. netiek ievērots “Pieteikšanās konkursam, tā norise” 2., 3., 5., 7. punktā noteiktais;

8.3. ir pārkāptas vispārpieņemtās ētikas normas.

9. Pamatojoties uz žūrijas lēmumu, konkursa dalībnieks saņem diplomu un, var tikt piešķirta balva.

10. sacensību rezultātus paziņo apbalvošanas ceremonijā 2023. gada 16. septembrī , plkst.14.00, Vecpiebalgas kultūras namā.

11.Sacensību dalībnieku personas dati- vārds, uzvārds un fotogrāfijas var tikt publicētas LNKC mājas lapā, Cēsu novada un Vecpiebalgas apvienības mājas lapā, Vecpiebalgas kultūras nama FB lapā.